El Projecte Manuela protagonista de la jornada del Dia Internacional de la Dona i la Xiqueta en la Ciència a Alboraia
19 de febrer de 2025

En la jornada de l'11F, Dia Internacional de la Dona i la Xiqueta en la Ciència, a Alboraia, es va celebrar una conferència del Projecte Manuela, organitzada per l'Associació Feminista Dones d'Alboraia. A l’acte va acudir la regidora d’Igualtat, Màbel Redondo.

Els estudis científics sobre la salut humana tradicionalment han tingut un biaix de gènere. A la conferència es va assenyalar que "les dones han sigut ignorades per diversos factors, com ara canvis hormonals que podrien alterar els resultats o el risc que les proves pogueren afectar dones embarassades". Per a corregir aquesta situació, es plantegen iniciatives com el Projecte Manuela.

La regidora Màbel Redondo afirma: “Estos actes són molt importants, el Projecte Manuela és imprescindible per a millorar la salut de les dones, necessitem que les administracions competents en materia de salut s’impliquen en este projecte, que afecta la meitat de la població del nostre país”

Les investigadores de la Fundació per al Foment de la Investigació Sanitària i Biomèdica a la Comunitat Valenciana (Fisabio), Leonor Sánchez Busó (investigadora en el Àrea de Genòmica i Salut de Fisabio) i Paula Ruiz Hueso (tècnica d’investigació del Servei de Seqüenciació de Fisabio i, a més, premi 9 d’Octubre d’Alboraia 2024), van fer una conferència en què explicaren el projecte, en el marc de la commemoració de l’11F, Dia Internacional de la Dona i la Xiqueta en la Ciència.

El nom d’aquesta iniciativa prové de la doctora Manuela Solís (1862-1910), una de les primeres dones llicenciades en medicina a València, i que va promoure la divulgació científica i l’assistència social. Manuela està acompanyada d'altres projectes germans, en altres països, que tenen com a objectiu estudiar la microbiota de les dones per la important implicació que té en la seua salut. L’objectiu final és millorar la salut de les dones. L’estudi és una experiència de ciència ciutadana que es farà realitat amb la col·laboració de milers de dones voluntàries.

El projecte Manuela té una web https://manuela.csic.es/ , on s'explica la iniciativa, i les dones que vulguen poden col·laborar-hi emplenant l’enquesta https://manuela.csic.es/encuesta/. 

A més de la presentació, les investigadores van respondre a les preguntes del públic al final de l’acte. Es van plantejar diverses  qüestions, com ara la dificultat del finançament de les investigacions científiques o la necessitat que la sanitat pública tinga un plantejament preventiu.